แวะไปชมงานครบรอบ 150 ปี สมเด็จพระพันปีหลวงกับท่านแม่มาค่ะ เลยถือโอกาสไปชิมอาหารที่ร้านกาแฟนรสิงห์ ร้านอาหารและของหวานเรื่องชื่อประจำวังพญาไท แอบกระซิบว่าร้านนี้แม้แต่ท่านแม่สุดที่รักยังรู้จักและสามารถแนะนำเมนูยอดฮิตได้ เห็นว่ามีรายการทีวีหลายร้านการมาถ่ายทำที่นี่ แหม่! สงสัยต้องชิมค่ะงานนี้

ร้านกาแฟนรสิงห์นี้ตั้งอยู่ภายในพระราชวังพญาไทเลยค่ะ อยู่ฝั่งตรงข้ามกับจุดติดต่อเจ้าหน้าที่ขึ้นชมวัง ภายในร้านยังคงสไตล์ไทยโบราณ ทั้งพัดลม กลอนประตู ที่นั่ง นึกว่าเป็นแม่หญิงไปแล้วค่ะ 555+ 

ที่นี่อาหารคาวจะเป็นสไตล์ไทยๆตามแบบฉบับอย่าง แกงมัสมั่นไก่ทานคู่ขนมปังปิ้ง เมนูนี้น่าลองมากค่ะเหมือนในนิยายไทยสมัยก่อน แต่ ... หมดค่ะ อดชิม ^ ^" ลังเลไปๆมาๆเลยถามน้องพนักงานเอาละกันค่ะ พนักงานแนะนำเป็น
**ข้าวสตูว์ซี่โครงหมู 130 บาท**
เป็นสตูว์ซี่โครงหมูเนื้อเน้นๆหอมกลิ่นเครื่องเทศแถมเนื้อนุ่มไม่เหนียวอีกต่างหาก เครื่องมีใส่มันฝรั่งและแครอทชิ้นมาให้ ชิมน้ำได้รสหวานของมะเขือเทศและหอมใหญ่ แถมใบมะกรูดมาด้วยค่ะ ให้ซี่โครงมาเยอะเชียวอร่อยลงตัวค่ะจานนี้

เมนูเครื่องดื่มสั่งเป็นชาไทยนมร้อน 45 บาทและเย็น 45 บาทเช่นกัน ตัวชาร้อนให้กลิ่นและรสนมเด่นค่ะ แต่ถ้าเป็นแบบเย็นจะได้กลิ่นชาชัดกว่า ทั้งสองเมนูไม่หวานมากค่ะ กำลังดี ส่วนของหวานที่สั่งมาทานด้วยเป็นเครปเค้กชาไทย 120 บาท เป็นเครปเค้กที่นุ่มลิ้นมากค่ะแต่ไม่ค่อยได้กลิ่นรสชา จะได้กลิ่นรสครีมนมเด่นซะมากกว่า แอบผิดหวังเบาๆ แต่ดูดชาเย็นแกล้มเอาได้ค่ะ ฮ่าาาา

ที่นี่ไม่มีคิดค่าบริการเพิ่มค่ะ แต่พนักงานน่ารักบริการดีแม้คนจะเยอะก็ตาม ใครผ่านไปมา มาแวะชิมกันได้นะคะ การเดินทางมาวังพญาไทก็ไม่ยากค่ะ อยู่ติดกับโรงพยาบาลพระมงกุฎชนิดเดินทะลุถึงกันได้ค่ะ แถมที่นี่ยังมีเจ้าหน้าที่พาเดินชมวังด้วยนะคะ วันธรรมดาวันละสองรอบ 9 โมงและบ่ายโมง ส่วนวันเสาร์-อาทิตย์รู้สึกจะมีสามรอบค่ะ (เวลาต้องรบกวนเช็คแน่ๆอีกทีนะคะ :))


